དཔེར་ན།གྲོག་མ་དང་སྦྲང་མ་ལྟ་བུའི་འབུ་སྲིན་ཆུང་ངུ་ནས་ཞེ་སུན་བཟོ་བའི་ཞུ་ལུ་མ་ལྟ་བུ་གཏན་ནས་མི་གསོད་པའི་འབད་བརྩོན་བྱས་ན་རིམ་བཞིན་བཟོད་སྒོམ་སྦྱང་ནས་སེམས་ཅན་ཆུང་ངུའི་རིགས་ལ་བྱམས་བརྩེ་བྱེད་ནུས་པ་ཡོང་བ་ཡིན།ང་ཚོ་འགྲོ་བ་མིས་སེམས་ཅན་གཞན་གསོད་ཀྱིན་བསྡད་ན་གང་མཚམས་ཞིག་ནས་སྲོག་གཅོད་རྒྱུར་ལོབ་ནས་མི་གསོད་པ་ལའང་སྣང་དག་མི་གཏོང་བ་ཞིག་ཆགས་ཏེ་སྲོག་གཅོད་བྱེད་རྒྱུ་དེ་རྒྱ་ཆེ་རུ་ཆེ་རུ་འགྲོ་ཉེན་ཆེ་ཞིང་།བཏང་འཛིན་དང་འདུལ་སྦྱོང་མེད་པར་འདོད་པའི་དབང་དུ་ཚུད་པའི་གོམས་གཤིས་ངན་པ་དེ་རིམ་པས་གཤིས་ངན་ཚབས་ཆེན་ཞིག་ལ་འགྱུར་གྱི་རེད།དེ་རིང་སྒོར་མོ་གཅིག་བརྐུས་རྗེས་སང་ཉིན་འཕྲོག་བཅོམ་བྱེད་སྲིད་པ་རེད།དེ་བཞིན་དུ་བཟང་པོའི་སྤྱོད་པའང་འགོ་ཆུང་ཆུང་ཞིག་ནས་བཙུགས་ཏེ་སྦྱང་ན་བཟང་པོའི་གཤིས་ཀ་དེ་རིམ་བཞིན་འཕེལ་གྱི་རེད།